|  |
| --- |
| **Herbas****PLUNGĖS RAJONO SAVIVALDYBĖS**  **TARYBA** |
| **SPRENDIMAS** |

**DĖL BUDINČIO GLOBOTOJO VEIKLOS ORGANIZAVIMO PLUNGĖS RAJONO SAVIVALDYBĖJE TVARKOS APRAŠO PATVIRTINIMO**

2017 m. balandžio 27 d. Nr. T1-98

Plungė

Vadovaudamasi Lietuvos Respublikos vietos savivaldos įstatymo 6 straipsnio 12 punktu ir 16 straipsnio 2 dalies 38 punktu, Lietuvos Respublikos socialinių paslaugų įstatymo 9 straipsnio 1 dalimi, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“, 23 ir 27 punktais, Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2020 metų veiksmų plano, patvirtinto Lietuvos Respublikos socialinės apsaugos ir darbo ministro 2014 m. vasario 14 d. įsakymu Nr. A1-83 „Dėl Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2020 metų veiksmų plano patvirtinimo“, 1.8 papunkčiu, Plungės rajono savivaldybės taryba nusprendžia:

1. Patvirtinti Budinčio globotojo veiklos organizavimo Plungės rajono savivaldybėje tvarkos aprašą (pridedama).

2. Pavesti biudžetinei įstaigai Plungės vaikų globos namams organizuoti Budinčių globotojų veiklą.

3. Paskirti Plungės vaikų globos namų direktorių atsakingu už Budinčių globotojų veiklos organizavimą.

4. Paskelbti šį sprendimą rajono spaudoje ir Savivaldybės interneto svetainėje [www.plunge.lt](http://www.plunge.lt).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2017 m. balandžio 27 d. sprendimu Nr. T1-98

|  |
| --- |
|  |

**BUDINČIO GLOBOTOJO VEIKLOS ORGANIZAVIMO PLUNGĖS RAJONO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Budinčio globotojo veiklos organizavimo Plungės rajono savivaldybėje tvarkos aprašas (toliau – Aprašas) reglamentuoja budinčio globotojo atrankos tvarką, likusio be tėvų globos vaiko priežiūros budinčio globotojo šeimoje organizavimą, Plungės vaikų globos namų papildomas funkcijas, budinčio globotojo pareigas ir teises, mokėjimo už vaiko priežiūrą budinčio globotojo šeimoje dydį ir tvarką.

2. Vaiko priežiūra budinčio globotojo šeimoje organizuojama, siekiant užtikrinti likusio be tėvų globos vaiko teisių ir įstatymų ginamų interesų įgyvendinimą ir apsaugą, suteikiant vaikui tokias artimiausias šeimos gyvenimui sąlygas, kokių reikia jo fizinei, protinei, dvasinei, dorovinei bei socialinei raidai, ir tokią šeimos aplinką, kokios reikia jo gerovei.

3. Tvarkos apraše vartojamos sąvokos:

3.1. **Budintis globotojas** –fizinis asmuo 21-65 metų amžiaus, atitinkantis Lietuvos Respublikos civiliniame kodekse (CK) globėjui (rūpintojui) keliamus reikalavimus, išklausęs globėjų ir įtėvių mokymus ir budinčių globotojų konsultavimo kursus, pagal su globos centru sudarytą tarpusavio bendradarbiavimo ir paslaugų teikimo sutartį prižiūrintis likusius be tėvų globos vaikus, socialinės rizikos vaikus, su kuriais nėra susietas giminystės ryšiais, arba šioje sutartyje nustatytais atvejais teikiantis kitokią pagalbą vaiko tėvams, siekiant grąžinti vaiką į šeimą.Budintis globotojas vykdo veiklą pagal individualios veiklos pažymėjimą.

3.2. **Globos centras** –socialinių paslaugų įstaiga (Plungės vaikų globos namai), kuri, įgyvendindama vaiko globėjo (rūpintojo) teises ir pareigas, pagal tarpusavio bendradarbiavimo ir paslaugų teikimo sutartį perduoda likusį be tėvų globos vaiką, socialinės rizikos vaiką prižiūrėti Budinčiam globotojui, teikia ir organizuoja socialines paslaugas bei kitą pagalbą pagal poreikį vaikui ir Budinčiam globotojui, taip pat kitokią pagalbą vaiko tėvams, siekiant grąžinti vaiką į šeimą.

3.3. **Budinčio globotojo veikla –** socialinės vaiko priežiūros paslaugos teikimas:visapusiškas rūpinimasis vaiko fizine ir dvasine gerove bei ugdymu savo šeimoje, ryšių su vaiko tėvais bei giminaičiais palaikymas, jeigu tai neprieštarauja vaiko interesams. Budintis globotojas į savo šeimą priima iki 3 atskirtų nuo savo biologinės šeimos vaikų, išskyrus tuos atvejus, kai neišskiriami broliai ar seserys, ir šiais vaikais rūpinasi iki tol, kol jie galės grįžti į savo biologinę šeimą arba, jei biologinėje šeimoje sunkumų išspręsti nepavyks, jiems bus surasta globėjų (įtėvių) šeima. Rekomenduojama, kad Budinčio globotojo šeimoje toks vaikas būtų prižiūrimas ne ilgiau kaip 12 mėnesių.

3.4. **Pagalbos pinigai** – 4 bazinių socialinių išmokų dydžio mėnesinė piniginė išmoka, mokama iš Plungės rajono savivaldybės (toliau - Savivaldybės) biudžeto lėšų už kiekvienam vaikui teikiamas socialinės priežiūros paslaugas Budinčio globotojo šeimoje. Pagalbos pinigai Budintiems globotojams išmokami per Globos centrą už praėjusį mėnesį.

4. Savivaldybė, siekdama užtikrinti vaikų priežiūrą Budinčių globotojų šeimose, pasirašo su Globos centru sutartį dėl paslaugų teikimo ir finansavimo. Vaikų priežiūra pas Budintį globotoją, taip pat Globos centro vykdoma vaikų globa (rūpyba) ir kitos teikiamos socialinės paslaugos finansuojamos iš Savivaldybės biudžeto lėšų ir iš valstybės biudžeto lėšų, skirtų išmokoms vaikams, vaikų globos (rūpybos) išmokoms mokėti.

**II SKYRIUS**

**BUDINČIO GLOBOTOJO ATRANKA**

5. Globos centras kartu su Plungės socialinių paslaugų centro atestuotais socialiniais darbuotojais, teikiančiais pagalbos globėjams (rūpintojams) ir įtėviams paslaugas (toliau – GIMK atestuoti socialiniai darbuotojai), vykdo Budinčių globotojų paiešką – suranda ir atrenka asmenis, norinčius ir galinčius tapti Budinčiais globotojais. Budintis globotojas prižiūri likusį be tėvų globos vaiką, socialinės rizikos vaiką (toliau – prižiūrimas vaikas, vaikas) pagal Globos centro ir Budinčio globotojo tarpusavio bendradarbiavimo ir paslaugų teikimo sutartį (toliau – sutartis).

6. Fizinis asmuo, siekiantis tapti Budinčiu globotoju, turi:

6.1. atitikti Civilinio Kodekso vaiko fiziniam globėjui (rūpintojui) keliamus reikalavimus;

6.2. būti gavęs teigiamą išvadą iš GIMK atestuotų socialinių darbuotojų dėl pasirengimo tapti globėju;

6.3. Budinčio globotojo veiklą vykdyti pagal individualios veiklos pažymėjimą ir atlikti visas su šia veikla susijusias pareigas bei vykdyti visas mokestines prievoles, kaip tai reglamentuota Lietuvos Respublikos įstatymuose ir kituose teisės aktuose.

7. Fizinis asmuo, norintis tapti Budinčiu globotoju, Plungės rajono savivaldybės administracijos Vaiko teisių apsaugos skyriui (toliau-VTAS) pateikia šiuos dokumentus:

7.1. rašytinį prašymą, kuriame nurodo savo vardą, pavardę, gimimo datą, gyvenamąją vietą, darbovietę, šeiminę ir materialinę padėtį, išlaikomų asmenų skaičių, šeimos sudėtį, motyvus tapti Budinčiu globotoju;

7.2. asmens tapatybę patvirtinantį dokumentą ar jo kopiją;

7.3. Lietuvos Respublikos sveikatos apsaugos ministro nustatytos formos sveikatos pažymėjimą, kuris patvirtintų, kad fizinis asmuo neserga ligomis, kurių sąrašą teisės aktų nustatyta tvarka tvirtina Lietuvos Respublikos Vyriausybės įgaliota institucija;

7.4. sutuoktinio ar partnerio bei kitų vyresnių kaip 16 metų kartu gyvenančių šeimos narių rašytinį sutikimą, kad jų šeimos narys taptų Budinčiu globotoju;

7.5. dokumentus, kad yra įgijęs mažiausiai vidurinį ar (ir) profesinį išsilavinimą;

7.6. dokumentus, liudijančius, kad turi nuosavą ar nuomojamą būstą.

8. VTAS, vadovaudamasis Civilinio kodekso ir Vaiko globos organizavimo nuostatų bei kitų teisės aktų nuostatomis atlieka fizinio asmens patikrinimą, jam sutikus savarankiškai surenka kitus nurodytus dokumentus, duomenis ir informaciją.

9. Globos centras patikrina, ar asmens namai (būstas) atitinka šiuos reikalavimus, ir surašo atitikties aktą:

9.1. yra nesunkiai pasiekiami viešuoju transportu, vaikams sudarytos galimybės dalyvauti bendruomenės gyvenime bei skatinama jų socialinė integracija;

9.2. yra galimybė skirtingos lyties vyresnius nei 7 metų vaikus apgyvendinti atskirame kambaryje ar kambariuose (skirtingos lyties vyresni nei 7 metų vaikai turi būti apgyvendinti atskiruose kambariuose), jų miegamieji kambariai neturėtų būti įrengti rūsiuose ar pusrūsiuose (cokoliniuose aukštuose);

9.3. vonios (dušo) ir tualetų patalpos turėtų būti įrengtos taip, kad būtų užtikrintas vaikų privatumas; patalpos turi būti aprūpintos būtinomis higienos priemonėmis;

9.4. namų patalpose yra natūralus apšvietimas (išskyrus drabužinę, vonios (dušo) ir tualeto patalpas); visuose kambariuose turi būti įrengtos apsaugos nuo tiesioginių saulės spindulių priemonės (užuolaidos, žaliuzės ar kt.), įrengtas dirbtinis apšvietimas;

9.5. šildymo prietaisai ir įrenginiai yra saugūs;

9.6. visi kambariai yra natūraliai vėdinami, varstant langus.

10. VTAS, įvertinęs Tvarkos aprašo 7, 8, 9 punktuose nurodytus dokumentus, duomenis, informaciją, gyvenimo sąlygas, atlieka fizinio asmens pradinį įvertinimą. Pradinis įvertinimas atliekamas per kiek galima trumpesnį laikotarpį, bet ne ilgesnį kaip per 20 darbo dienų nuo fizinio asmens rašytinio prašymo pateikimo VTAS dienos.

11. VTAS, įvertinęs fizinį asmenį teigiamai, organizuoja mokymus pagal Globėjų (rūpintojų) ir įtėvių mokymo ir konsultavimo programą, išskyrus tuos atvejus, kai asmuo jau yra gavęs teigiamą išvadą iš GIMK atestuotų socialinių darbuotojų dėl pasirengimo tapti globėju (rūpintoju).

12. Pasibaigus mokymams, GIMK atestuoti socialiniai darbuotojai ne vėliau kaip per 20 darbo dienų parengia išvadą dėl fizinio asmens pasirengimo tapti Budinčiu globotoju ir pateikia VTAS.

13. VTAS, įvertinęs visus turimus dokumentus, kad Budintis globotojas atitinka teisės aktais nustatytus reikalavimus, parengia išvadą apieBudinčio globotojo tinkamumą savo šeimoje prižiūrėti Globos centre globojamus (rūpinamus) vaikus.

**III SKYRIUS**

**VAIKO PRIEŽIŪROS ORGANIZAVIMAS BUDINČIO GLOBOTOJO ŠEIMOJE**

14. Globos centras su Budinčiu globotoju per 5 darbo dienas pasirašo tarpusavio bendradarbiavimo ir paslaugų teikimo sutartį. Šioje sutartyje turi būti sulygta bent dėl šių sąlygų: sutarties šalys; sutarties objektas ir tikslas; vaiko globos (rūpybos) vieta (ji negali sutapti su Globos centro registruotos buveinės ar socialinės globos įstaigos licencijoje nurodyta vieta); prižiūrimų vaikų skaičius; lėšų vaikui išlaikyti (vaiko globos (rūpybos) išmokos pagal Išmokų vaikams įstatymą) bei atlygio už vaikų priežiūrą dydis ir mokėjimo tvarka; prižiūrimo vaiko trumpalaikės socialinės globos (laikino atokvėpio) Budinčiam globotojui suteikimo tvarka; sutarties šalių atsakomybė dėl netinkamo sutarties sąlygų vykdymo; kitos Budinčio globotojo ir Globos centro teisės ir tarpusavio įsipareigojimai; pagalbos teikimo Budinčiam globotojui ir vaikui tvarka; sutarties nutraukimo sąlygos ir tvarka.

15. Budinčio globotojo šeimoje gali būti apgyvendinama nuo 1 iki 3 vaikų. Vaikų skaičius neribojamas, kai paimami vaikai iš vienos šeimos. Budintis globotojas vaiko pasirinkti negali – kuri iš šeimų geriausiai atitiktų vaiko poreikius, sprendžia Globos centras. Vaikui, atsižvelgiant į jo amžių ir brandą, sudaroma galimybė jam priimtina forma pareikšti savo nuomonę apie Budinčio globotojo parinkimą.

16. Budinčio globotojo šeimoje negali būti apgyvendinami vaikai, tuo metu sergantys ūmiomis infekcinėmis ar kitomis pavojingomis užkrečiamomis ligomis.

17. Apgyvendinimas Budinčio globotojo šeimoje gali būti organizuojamas:

17.1. kai vaikui skubiai reikalinga pagalba (paimamas iš šeimos ar kitos jo buvimo vietos), - bet kuriuo paros metu trumpam laikui (iki 3 parų);

17.2. kai vaikui nustatoma laikinoji globa (rūpyba), - iki 12 mėnesių trukmės;

17.3. kai teikiama atokvėpio paslauga Budinčiam globotojui, kuris dėl ypatingų aplinkybių negali globoti vaiko (dėl ligos, atostogų, komandiruotės ir kt.).

18. Darbo laiku VTAS, ne darbo laiku - policija, paėmusi vaiką iš šeimos ar kitos jo buvimo vietos, pristato vaiką į Globos centrą. Globos centras parenka Budintį globotoją ir nedelsdamas organizuoja tėvų globos netekusio vaiko apgyvendinimą Budinčio globotojo šeimoje. Nesant galimybės iš karto vaiką apgyvendinti Budinčio globotojo šeimoje, vaikas laikinai gali būti apgyvendintas Globos centre.

19. Socialinės priežiūros paslaugų teikimo pradžia yra laikoma nuo vaiko apgyvendinimo Budinčio globotojo šeimoje momento. Vaiko apgyvendinimas Budinčio globotojo šeimoje įforminamas aktu (akto forma tvirtinama Globos centro direktoriaus įsakymu).

20. VTAS teikimu, Savivaldybės administracijos direktoriaus įsakymu, vaiko, kuris apgyvendinamas Budinčio globotojo šeimoje, globėju (rūpintoju) paskiriamas Globos centras (Plungės vaikų globos namai). Globos centras tampa teisėtu (pagal įstatymą) vaiko atstovu ir gina jo teises bei teisėtus interesus. Siekdamas užtikrinti, kad vaikui būtų teikiamos sveikatos, švietimo ir kitos paslaugos, teisėtas vaiko atstovavimas, Globos centras, vadovaudamasis CK nuostatomis, gali įgalioti Budintį globotoją (kaip fizinį asmenį) atstovauti prižiūrimam vaikui tam tikrose srityse (įgaliojime turi būti konkrečiai nurodyta, kokiose srityse Budintis globotojas atstovauja vaikui).

21. Globos centras, tapęs vaiko globėju, per **7** kalendorines dienas nuo laikinosios globos (rūpybos) nustatymo suformuoja reikalingų dokumentų bylą ir teikia Plungės rajono savivaldybės administracijos Socialinės paramos skyriui (toliau - Socialinės paramos skyrius) dėl sprendimo skirti vaikui trumpalaikę socialinę globą Globos centre (Plungės vaikų globos namuose), vadovaudamasis Socialinių paslaugų teikimo socialinės rizikos šeimoms, auginančioms vaikus, tvarkos aprašu, patvirtintu Plungės rajono savivaldybės tarybos 2010 m. gruodžio 23 d. sprendimu Nr. T1-296 (toliau – Aprašas).

22. Apgyvendinus vaiką Budinčio globotojo šeimoje Aprašo 17.2 papunktyje nurodytu atveju:

22.1. Globos centras, įvertinę vaiko poreikius, ne vėliau kaip per 20 darbo dienų nuo socialinės globos teikimo pradžios, bendradarbiaudamas su Budinčiu globotoju, sudaro vaiko individualų socialinės globos planą;

22.2. VTAS ne vėliau kaip per 20 darbo dienų nuo laikinosios globos (rūpybos) nustatymo, bendradarbiaudamas su Globos centru ir vaiko Budinčiu globotoju, sudaro vaiko laikinosios globos (rūpybos) planą.

23. Globos centras ne rečiau nei kartą per kalendorinius metus (ne anksčiau nei praėjus 11 mėnesių po Sutarties pasirašymo) Budinčiam globotojui įstatymo nustatyta tvarka organizuoja laikino atokvėpio (atostogų) paslaugą:

23.1. laikino atokvėpio paslaugos laiką ir trukmę (atokvėpio paslaugos dalis) Budintis globotojas pasirenka savo nuožiūra. Apie pasirinktą atokvėpio paslaugos laiką ir trukmę Budintis globotojas privalo raštu informuoti Globos centrą ne vėliau kaip 3 savaitės iki atokvėpio paslaugos pradžios, jei tuo metu šeimoje nėra laikinai prižiūrimo vaiko arba jei vaiko laikinosios globos ir (ar) socialinės priežiūros pabaiga sutampa su laikino atokvėpio paslaugos pradžia;

23.2. Globos centras vaikui Budinčio globotojo atokvėpio paslaugos metu organizuoja apgyvendinimą kito Budinčio globotojo šeimoje arba teikia trumpalaikę socialinę globą Globos centre, vadovaudamasis Aprašu.

24. Budinčio globotojo ligos (stacionaraus gydymosi) laikotarpiu arba kai Budintis globotojas negali laikinai dėl objektyvių priežasčių vykdyti sutartyje numatytų įsipareigojimų, Globos centras organizuoja prižiūrimo vaiko apgyvendinamą kito Budinčio globotojo šeimoje arba Globos centre.

25. Siekdamas vaiką grąžinti į šeimą, Globos centras nuolatos bendrauja ir stiprina ryšius su biologiniais vaiko tėvais.

26. Vaiko priežiūra Budinčio globotojo šeimoje nutraukiama Globos centro direktoriaus įsakymu, kai pasibaigia vaiko laikinoji globa (rūpyba) Globos centre.

27. Duomenis apie trumpalaikės socialinės globos vaikui Globos centre, kuris prižiūrimas Budinčio globotojo šeimoje, Globos centre skyrimą, teikimą ir nutraukimą į Socialinės paramos informacinę sistemą (SPIS) suveda Socialinės paramos skyrius.

**IV SKYRIUS**

**PLUNGĖS VAIKŲ GLOBOS NAMŲ, KAIP GLOBOS CENTRO, FUNKCIJOS**

28. Globos centras yra vaiko atstovas pagal įstatymą ir turi šias pareigas:

28.1. Budinčio globotojo priežiūrai perduoti vaiką, kuriam Budintis globotojas gali užtikrinti emocinį ir fizinį saugumą bei visavertį poreikius atitinkantį ugdymą ir priežiūrą, teikti ar organizuoti tęstinę pagalbą Budinčiam globotojui ir jo prižiūrimiems vaikams;

28.2. skirti darbuotojus, atsakingus už reikiamos pagalbos Budinčiam globotojui teikimą, ir užtikrinti, kad ši pagalba būtų teikiama laiku ir kokybiškai; kartu su Budinčiu globotoju užtikrinti švietimo pagalbos, sveikatos priežiūros ar kitų paslaugų teikimą Budinčių globotojų prižiūrimiems vaikams;

28.3. socialinių paslaugų ir kitos pagalbos Budinčiam globotojui teikimo metu ne rečiau kaip vieną kartą per šešis mėnesius atlikti Budinčio globotojo vykdomos vaiko priežiūros kokybės vertinimą;

28.4. kiekvieną mėnesį skirti vaiko išlaikymui ir priežiūrai reikalingas pinigines lėšas ir užtikrinti, kad Budintis globotojas laiku sutartyje nustatytais terminais gautų numatytą atlygį;

28.5. užtikrinti, kad Budintis globotojas nuolat tobulintų savo profesinę kompetenciją;

28.6. vykdyti Budinčių globotojų paiešką, atranką ir parengimą;

28.7. dirbti su vaiko tėvais, siekiant grąžinti vaiką į šeimą į šeimą;

28.8. teikti individualias konsultacijas Budinčiam globotojui (pagal poreikį, bet ne mažiau kaip du kartus per mėnesį), organizuoti psichologinę pagalbą tiek vaikui, tiek Budinčiam globotojui (pagal poreikį, bet ne rečiau kaip vieną kartą per mėnesį), kartu su Budinčiu globotoju priimti sprendimus kriziniais atvejais, organizuoti kitą pagalbą, kurios reikia vaikui bei Budinčiam globotoju, tenkinant vaiko poreikius, visą paslaugos teikimo laikotarpį;

28.9. organizuoti vaiko registraciją pirminės sveikatos priežiūros įstaigoje, kuri pasirenkama arčiausiai vaiko gyvenamosios vietos arba patogiausiai pasiekiama, užtikrinti vaikui sveikatos priežiūros paslaugų, tarp jų ir psichikos sveikatos paslaugų, prieinamumą sveikatos priežiūros įstaigose;

28.10. užtikrinti ikimokyklinio ir priešmokyklinio amžiaus vaikui pagal įvertintus jo poreikius ikimokyklinį ir priešmokyklinį ugdymą atitinkamoje ugdymo įstaigoje (vaikų darželyje, mokykloje ar kt.);

28.11. mokyklinio amžiaus vaikui pagal jo galimybes ir sveikatos būklę sudaryti sąlygas mokytis pagal jo poreikius atitinkančias ugdymo programas bendrojo ugdymo, profesinėje, specialiojoje ar kito tipo ugdymo įstaigoje;

28.12. vykdyti Budinčio globotojo finansinių lėšų panaudojimo kontrolę ir teikti pagalbą tvarkant apskaitą;

28.13. kartu su Budinčiu globotoju užtikrinti vaiko bendravimą su artimaisiais ir kitais giminaičiais, jei tai nekenkia vaiko interesams;

28.14. sprendžiant klausimus, susijusius su vaiko interesais, bendradarbiauti su suinteresuotomis valstybės ir savivaldybės institucijomis;

28.15. užtikrinti, kad Budinčio globotojo šeimoje vaikas būtų saugus (tiek fiziniu, tiek psichologiniu požiūriu), kad Budintis globotojas rūpintųsi vaiko sveikata ir ugdymu;

28.16. vykdyti vaiko atstovo pagal įstatymą pareigas, numatytas Civiliniame kodekse;

28.17. įgyvendinti kitas teisės aktuose ir sutartyje nustatytas pareigas.

29. Globos centro teisės:

29.1. sudaryti sutartį su Budinčiu globotoju ar ją nutraukti;

29.2. įgyvendinti vaiko atstovo pagal įstatymą teises, numatytas Civiliniame kodekse;

29.3. įgyvendinti kitas teisės aktuose ir sutartyse nustatytas teises.

**V SKYRIUS**

**BUDINČIO GLOBOTOJO PAREIGOS IR TEISĖS**

30. Budinčio globotojo pareigos:

30.1. priimti prižiūrimą vaiką savo gyvenamojoje vietoje ir užtikrinti vaiko priežiūrą: emocinį bei fizinį vaiko saugumą, visavertį vaiko poreikius atitinkantį ugdymą, auklėjimą ir kasdienę priežiūrą;

30.2.bendradarbiauti su Globos centru ir jo paskirtais darbuotojais ar specialistais (socialiniais darbuotojais, psichologais ir kt.), užtikrinti galimybę vaikui bendrauti su savo tėvais, kitais giminaičiais pagal numatytą ir su Globos centru suderintą tvarką;

30.3. dalyvauti rengiant individualų vaiko vystymosi planą ir užtikrinti jo įgyvendinimą;

30.4. nedelsiant informuoti Globos centro paskirtus darbuotojus apie vaikui kylančius emocinius ir fiziologinius sunkumus, siekiant užtikrinti vaikui reikiamų specialistų pagalbą;

30.5. atsakingai ir pagal paskirtį naudoti Globos centro vaikui išlaikyti skirtą vaiko globos (rūpybos) išmoką, numatytą Išmokų vaikams įstatyme, ir kitas skiriamas pinigines lėšas;

30.6. nedelsiant informuoti Globos centrą apie atvejus, kai jis negali laikinai dėl objektyvių priežasčių vykdyti sutartyje numatytų įsipareigojimų;

30.7. aprūpinti vaiką būtinais daiktais (patalyne, rankšluosčiais, drabužiais, avalyne, higienos priemonėmis, kanceliarinėmis prekėmis, žaislais ir lavinamaisiais žaidimais ir t. t.), atsižvelgiant į jo amžių, lytį ar neplanuotai atsiradusias aplinkybes. Su vaiku tartis dėl jam reikalingų daiktų, drabužių ir kt. priemonių pirkimo, vaikui sudaryti sąlygas dalyvauti įsigyjant šiuos daiktus, taip pat maisto produktus šeimai;

30.8. pagal vaiko poreikius aprūpinti jį būtinomis techninės pagalbos priemonėmis, protezinės ir ortopedinės technikos priemonėmis; ligos atveju - pirkti vaistus, atsižvelgiant į gydytojų rekomendacijas, taip pat vitaminus bei maisto papildus;

30.9. būti atsakingam už pirmosios pagalbos suteikimą vaikui ir nuolatinį jo sveikatos būklės stebėjimą;

30.10. užtikrinti, kad vaikas visą paslaugos teikimo laikotarpį gautų tinkamą maitinimą, įvertinus jo individualius poreikius, būtinumą gauti dietinį maitinimą ir atsižvelgiant į vaiko pageidavimus;

30.11. bendradarbiauti su ugdymo įstaiga, siekiant ugdymo tikslų, dalyvauti ugdymo įstaigų susirinkimuose ir šventėse, padėti vaikui ruošti pamokas bei užtikrinti, kad vaikas turėtų visas reikiamas mokymosi priemones, saugiai nuvyktų į šią įstaigą (ugdymo įstaiga turi būti nesunkiai pasiekiamoje vietoje);

30.12. sudaryti galimybę vaikui žaisti, sportuoti, bendrauti su kitais vaikais bei tenkinti kitus saviraiškos poreikius, lankyti būrelius, sporto, muzikos ir kitas vaikų neformaliojo ugdymo įstaigas;

30.13. sudaryti vaikui sąlygas skaityti knygas, saugiai naudotis informacinėmis technologijomis ir kitomis jo ugdymui reikalingomis priemonėmis, atitinkančiomis jo brandą, įgūdžius ir interesus;

30.14. padėti vaikui suvokti šeimos reikšmę, plėtoti ir stiprinti stabilius vaiko ir biologinės šeimos ryšius, vaiko ryšius su artimais giminaičiais;

30.15. įgyvendinti kitas teisės aktuose ir sutartyje nustatytas pareigas.

31. Budinčio globotojo teisės:

31.1. gauti Globos centro kas mėnesį mokamą atlygį už teikiamas paslaugas sutartyje nustatyta tvarka prižiūrint vaiką (vaikus). Šis atlygis yra mokamas sutarties galiojimo metu ir tais atvejais, kai Globos centras neperduoda vaiko (vaikų) Budinčiam globotojui. Tais atvejais, kai sutartį sudaro sutuoktiniai, atlygis mokamas tik vienam iš jų;

31.2. gauti iš Globos centro kas mėnesį mokamą prižiūrimo vaiko išlaikymui skirtą vaiko globos (rūpybos) išmoką pagal Išmokų vaikams įstatymą. Ši išmoka vaiko išlaikymui yra mokama tik tą laikotarpį, kol vaikas gyvena pas Budintį globotoją;

31.3. gauti iš Globos centro vienkartinę išmoką vaiko vietai įkurti ir kas mėnesį mokamą vaikui išlaikyti skirtus pagalbos pinigus Aprašo nustatyta tvarka. Pagalbos pinigai yra mokami tik tą laikotarpį, kol vaikas gyvena pas Budintį globotoją;

31.4. gauti papildomų lėšų vaiko išlaikymui ir priežiūrai, taip pat gauti avansinius lėšų mokėjimus, jeigu tai numatyta sutartyje;

31.5. ne rečiau nei kartą per kalendorinius metus naudotis prižiūrimam vaikui teikiama trumpalaike socialine globa (laikino atokvėpio paslauga);

31.6. teikti Globos centrui prašymą paimti vaiką iš jo šeimos, kai Budinčiam globotojui ar jo šeimai kyla reali grėsmė dėl vaiko ar vaiko biologinės šeimos narių elgesio, kai:

31.6.1. yra naudojamas fizinis ar psichologinis smurtas;

31.6.2. elgiamasi neadekvačiai;

31.6.3. kitais nenumatytais atvejais;

31.6.4. Budintis globotojas dėl pateisinamų priežasčių nebegali prižiūrėti vaiko;

31.6.5. įgyvendinti kitas teisės aktuose ir sutartyje nustatytas teises.

**VI SKYRIUS**

**MOKĖJIMAS UŽ VAIKO PRIEŽIŪRĄ BUDINČIO GLOBOTOJO ŠEIMOJE**

32. Savivaldybė moka Budintiems globotojams per Globos centrą atlygį už vaikų priežiūrą, kai šie globotojai yra sudarę tarpusavio bendradarbiavimo ir paslaugų teikimo sutartis su Globos centru, kuris Civilinio kodekso nustatyta tvarka yra skiriamas vaikų atstovu pagal įstatymą. Savivaldybė gali skirti lėšas Globos centrui ne daugiau kaip 3 Budinčių globotojų veiklos organizavimui.

33.Vaiko priežiūra Budinčio globotojo šeimoje finansuojama iš Savivaldybės biudžeto lėšų, valstybės biudžeto lėšų, skirtų vaikų globos (rūpybos) išmokoms pagal Lietuvos Respublikos išmokų vaikams įstatymą mokėti, ir kitų teisėtai įgytų lėšų. Lėšas planuoja ir apskaito Globos centras.

34. Globos centras Budinčiam globotojui sutartyje nustatyta tvarka moka nurodytas išmokas, kurios pervedamos į Budinčio globotojo nurodytą asmeninę sąskaitą:

34.1. per 3 savaites nuo sutarties pasirašymo dienos išmokama 400,00 Eur dydžio vienkartinė išmoka vaiko vietai įkurti; išmoka skirta vaiko gyvenimo sąlygoms pritaikyti ir būtiniausiems buities reikmenims įsigyti ir mokama už kiekvieną kuriamą vaiko priežiūros vietą;

34.2. išmoką vaiko laukimo laikotarpiu – 0,75 Lietuvos Respublikos Vyriausybės nutarimu nustatytos minimalios mėnesinės algos (toliau – MMA) dydžio mėnesinis atlygis Budinčiam globotojui, kai šeimoje nėra apgyvendintas vaikas. Ši išmoka įskaitoma į Budinčio globotojo pajamas ir nuo jos sumokami teisės aktais nustatyti mokesčiai;

34.3. išmoką už vaiko priežiūrą – 0,8 MMA dydžio mėnesinis atlygis Budinčiam globotojui už kiekvieną jo šeimoje laikinai apgyvendintą vaiką (už faktiškai suteiktas paslaugas);

34.4. išmoką už vaiką iki 3 metų amžiaus ir neįgalaus vaiko, kuriam nustatytas lengvas neįgalumo lygis, priežiūrą – 1,0 MMA dydžio mėnesinis atlygis Budinčiam globotojui už kiekvieną jo šeimoje laikinai apgyvendintą vaiką iki 3 metų amžiaus ir neįgalų vaiką, kuriam nustatytas lengvas neįgalumo lygis (už faktiškai suteiktas paslaugas);

34.5. išmoka už neįgalaus vaiko, kuriam nustatytas vidutinis ar sunkus neįgalumo lygis, priežiūrą – 1,25 MMA dydžio mėnesinis atlygis Budinčiam globotojui už kiekvieną jo šeimoje laikinai apgyvendintą neįgalų vaiką, kuriam nustatytas vidutinis ar sunkus neįgalumo lygis (už faktiškai suteiktas paslaugas);

34.6. pagalbos pinigai - 4 bazinių socialinių išmokų dydžio mėnesinė piniginė išmoka- mokami vaikui išlaikyti tik už tą laikotarpį, kai vaikas gyvena Budinčio globotojo šeimoje;

34.7. vaikui išlaikyti skirtą vaiko globos (rūpybos) išmoką pagal Lietuvos Respublikos išmokų vaikams įstatymą. Ši išmoka vaikui išlaikyti yra mokama tik tą laikotarpį, kai vaikas gyvena Budinčio globotojo šeimoje.

35. Dėl Aprašo 34.3 -34.5 punktuose numatyto atlygio gavimo Budintis globotojas pateikia Globos centrui patvirtintos formos paslaugų suteikimo aktą (akto formą tvirtina Globos centro direktorius) ne vėliau kaip kito mėnesio antrąją darbo dieną. Ši išmoka skaičiuojama proporcingai dienų, kurias vaikas gyvena Budinčio globotojo šeimoje, skaičiui. Šios lėšos įskaitomos į Budinčio globotojo pajamas ir nuo šių lėšų sumokami teisės aktais nustatyti mokesčiai. Tais atvejais, kai sutartį sudaro sutuoktiniai, atlygis mokamas tik vienam iš jų.

36. Atlygis ir išmokas, numatytas Aprašo 34 punkte, yra mokamas sutarties galiojimo metu.

**VII SKYRIUS**

**BAIGIAMOSIOS NUOSTATOS**

37. Sutartis gali būti keičiama ar nutraukiama Budinčio globotojo iniciatyva, prieš tai Globos centrą įspėjus ne vėliau kaip prieš 1 mėnesį, jei šeimoje nėra laikinai apgyvendinto ir prižiūrimo vaiko, ir ne vėliau kaip prieš 3 mėnesius, jei šeimoje yra apgyvendintas ir prižiūrimas vaikas, išskyrus atvejus, kai vaiko laikinoji globa baigiasi anksčiau šio termino.

38. Globos centras Sutartį gali nutraukti vienašališkai, iš anksto neįspėjęs Budinčio globotojo, jei paaiškėja aplinkybės, dėl kurių būtini tokie sprendimai. Apie sutarties nutraukimą Budintis globotojas informuojamas motyvuotu raštu.

39. Globos centras vienašališkai gali nutraukti Sutartį:

39.1. kai Budintis globotojas nevykdo Apraše nustatytų reikalavimų ir sutartyje numatytų įsipareigojimų;

39.2. kai Budintis globotojas be pateisinamos priežasties atsisako apgyvendinti ir prižiūrėti vaiką;

39.3. kitais nenumatytais atvejais VTAS teikimu.

40. Globos centras už praėjusių biudžetinių metų Budinčių globotojų veiklos organizavimą atsiskaito kiekvienais metais iki sausio 20 d. Socialinės paramos skyriui pateikdamas ataskaitą.

41. Aprašo įgyvendinimą kontroliuoja Savivaldybės administracijos direktorius ar jo įgaliotas asmuo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_